User talk:Asurasuresh

हिंदी मीडिया में प्रयोग
-

21वीं सदी का दूसरा दशक भारत में पत्रकारिता का स्वर्णयुग लेकर आया है। वैसे भी माना जाता है कि पत्रकारिता लोकतंत्र का चौथा स्तंभ है। मूल रूप से मीडिया सत्ता और जनता के बीच पुल की तरह काम करती है, दोनों के बीच संवाद की परिस्थिति पैदा करती है। जनादेश लेकर सत्ता में पहुंची सरकारें आम तौर पर सत्ता के लुभावने और आकर्षक मोहपाश में फँस जाती हैं। राजनेता जनता के काम करने की जगह अपने स्वार्थसाधन में जुट जाते हैं। यहीं से भ्रष्टाचार की शुरुआत होती है। कहना न होगा कि भारत में भ्रष्टाचार ने आम आदमी का जीना मुहाल कर रखा है। कोई ऐसी जगह नहीं बची है, जहाँ आप का छोटा से छोटा काम विधिसम्मत तरीके से हो जाय। नेताओं की संपत्ति पर नजर डालें तो ऐसा लगता है कि उनके घरों में पैसा बरस रहा है। इसी भ्रष्टाचार के खिलाफ अन्ना हजारे ने देशव्यापी आंदोलन छेड़ा लेकिन यह आंदोलन भी नेतृत्वलिप्सा का शिकार हो गया। मीडिया ने भ्रष्टाचार के खिलाफ संघर्ष में महत्वपूर्ण भूमिका निभायी है। कई मामलों में पीड़ितों को न्याय दिलाने में मीडिया की बड़ी भूमिका रही है। उसकी अति सक्रियता के कारण उस पर अदालत से बाहर ट्रायल के आरोप भी लगे, पर इस मीडिया ट्रायल का अदालतों पर दबाव भी पड़ा और कई बार अनेक नये तथ्य उद्घाटित करके मीडिया ने अदालतों को सही निष्कर्ष तक पहुंचने में मदद भी की। अन्ना का आंदोलन भी मीडिया के कारण ही सारे देश में लोगों के आकर्षण का केंद्र बन गया। एकबारगी तो लगा कि केंद्र सरकार भी भारी दबाव में आ गयी है। इसी का परिणाम था कि केंद्र सरकार की ओर से जनलोकपाल बिल संसद में प्रस्तुत किया गया। यह एक जाना-पहचाना तथ्य है कि पिछले कुछ वर्षों के दौरान देश में प्रिंट मीडिया का तेजी से विस्तार हुआ है। खास तौर से हिंदी मीडिया का। अखबारों और व्यावसायिक पत्रिकाओं की संख्या बेतहाशा बढ़ी है। पाठक संख्या का भी विस्तार हुआ है। गाँवों से बड़ी संख्या में युवा नौकरियों की तलाश में शहरों में आये हैं। इस नाते शहरी मध्य वर्ग ने अपने आधार को व्यापक विस्तार दिया है। ये लोग शहरों के हिंदी पाठक वर्ग में जुड़ गये हैं। इसी के साथ िहंदी के पाठकों में गुणात्मकता के प्रति आकर्षण भी बढ़ा है। वे मीडिया से कुछ नये की मांग कर रहे हैं, मगर मीडिया विशारदों को नहीं पता कि वे नया क्या चाहते हैं। वे अब भी पाठकों को अपने पैमाने के डंडे से हाँकने में लगे हैं। बाजार की चमकदार चीजें परोसी जा रही हैं, झूठे सपने दिखाये जा रहे हैं। शेयर बाजार, इंश्योरेंस कंपनियाँ, करोड़पति बनाने के नुस्खे पेश कर वे पाठकों को अपनी तरफ खींचना चाहते हैं। पर पाठक कुछ और मांग रहा है। इसीलिए वह उनके बहकावे में नहीं आ रहा। फिर क्या करें विचारे प्रबंधन विशेषज्ञ। लो इनाम लो। अखबार पढ़ो, कूपन एकत्र करो और इनाम पाओ। इस इनाम की लालच में कुछ लोग अखबार खरीद रहे हैं लेकिन वह उनके मन की स्वाभाविक प्रतिक्रिया नहीं है।